section_heading: Treća utakmica
paragraph_text: Orlando Magici su kao domaćini, dobili treću utakmicu NBA finala protiv Los Angeles Lakersa 108:104, čime su smanjili rezultat u seriji na 2-1. Orlando je odigrao, uistinu, sjajnu utakmicu kako bi spriječili Lakerse da nakon tri utakmice imaju ogromnih 3-0, ali i da sami upišu prvu pobjedu u finalima. Naime, Orlando je u povijesti, do srijede, odigrao šest finalnih utakmica NBA lige i svih šest je izgubio. Dvije ove godine od Lakersa, te četiri u nizu od Houstona 1995. godine. No, ovaj put je Orlando u prvom poluvremenu gađao rekordnih 75 posto iz igre, a kasnije u cijeloj utakmici, također rekordnih 63 posto, za pobjedu 108:104. Unatoč tome, Orlando je strahovao do posljednje sekunde za pobjedu. Ključne trenutke donijeli su Rashard Lewis, koji je minutu prije kraja pogodio otvoreni šut za 104-101, a pola minute nakon toga su Bryant i Gasol, u zajedničkom naguravanju, izgubili loptu, čime se raspršila šansa Lakersa da slave i treći put u ovogodišnjoj finalnoj seriji. Nakon dvije prosječne utakmice napokon je dobro igrao Dwight Howard u dresu Orlanda, koji je utakmicu završio s 21 poenom i 14 skokova uz šut 5-6 za dva i 11-14 s linije slobodnih bacanja. kod Orlanda je odličan bio Turčin Hedo Türkoglu s 18 poena, šest skokova i sedam asistencija, dok je Lewis dodao 21 poen uz po pet skokova i asistencija. Jako važnu ulogu na sebe je preuzeo Mickael Pietrus s klupe postigavši 18 poena uz šut 7-11. Kobe Bryant je, dakako, predvodio Lakerse s 31 poenom i osam asistencija, dok je Pau Gasol dodao 23.